text: Vognmænd slipper for skatte-bøvl
  03 september 2013 kl. 10.01
  Skat er nu parat til at undtage international lastbiltransport fra reglerne om skat af lejet arbejdskraft. Speditører og vognmænd har kæmpet hårdt for at blive fri for et voldsomt bureaukrati.
  Det voldsomme bureaukrati bestod af et sæt regler, der egentlig er lavet for at sikre at udenlandske sæsonarbejdere - f.eks. jordbærplukkere - betaler skat i Danmark.
  Hvis reglen skulle gælde international transport ville en speditør eller vognmand, der lejer et udenlandsk firma til at køre en transport fra f.eks. Århus til Italien skulle afregne skat af den del af lønnen, som den udenlandske chauffør har tjent under kørslen i Danmark. Men da chaufføren også kører gennem Tyskland, Østrig og Italien er det nærmest umuligt at beregne hvor stor en del af lønnen, der er tjent under turen i Danmark. Nu lægger Skat op til at reglerne ikke skal gælde international transport.
  